
Lootusetu nõude mahakandmine
1. Asjaolud ja menetluse käik

31.12.1999.a. kirjutasid Narva Paju Kooli direktor ja OÜ Minu Kodu esindaja alla tasaarvestuskokkuleppele summas 27828,55 krooni. Kokkuleppe allkirjastamise vajadus oli tingitud sellest, et OÜ Minu Kodu pangaarved olid arestitud Maksu- ja Tolliameti poolt ning firma ei saanud kustutada koolile debitoorset võlgnevust, mis oli tekkinud renditasu võlast summas 17424 krooni ja kommunaalteenuste võlast summas 10404,55 krooni (kajastati kooli raamatupidamises kulude vähenemisena). Samas oli koolil võlgnevus OÜ-le Minu Kodu teostatud remonttööde eest seisuga 31.12.1999.a. 27829,07 krooni.
09.03.2000.a. pöördus kool Rahandusameti poole taotlusega kajastada eespool nimetatud tasaarvestus kooli raamatupidamises, kuid taotlus jäeti rahuldamata, kuna renditasu tasaarvestust käsitletakse eelarveliste vahendite jaotusena ilma Narva Linnavolikogu sellekohase otsuseta ning nii koolil kui Rahandusametil puuduvad vastavad volitused.

Tol ajal oli OÜ Minu Kodu pankrotiseisus. Nõudeid ja võlgnevust Paju Koolile firma ei kinnitanud, kuna firma raamatupidamises oli tasaarvestuskokkulepe kajastatud. Paju Kool taotles eelnimetatud lootusetu nõuete mahakandmist oma bilansist. Narva Linnavalitsuse linnavara komisjon 28.12.2005.a. istungil pidas antud nõuete mahakandmist võimatuks, kuna selleks puuduvad täiendavad dokumendid, sh kohtumäärus OÜ Minu Kodu pankrotimenetluse lõpetamise kohta.
14.03.2008.a. taotles Narva Linnavalitsuse Kultuuriosakond taas OÜ Minu Kodu vastu kajastatud lootusetu nõude summas 27828,55 krooni mahakandmist. Esitati ka äriregistri teabesüsteemi väljatrükk selle kohta, et OÜ Minu Kodu on registrist kustutatud 22.11.2007.a. Viru Maakohtu kohtumääruse nr 2-00-151 alusel, millega lõpetati pankrotimenetlus raugemise tõttu pärast pankroti väljakuulutamist. Linnavara komisjon vaatas Kultuuriosakonna taotluse läbi 26.03.2008.a. istungil ja pidas võimalikuks taotlus rahuldada.
2. Õiguslikud alused

Vastavalt Kohaliku omavalitsuse korralduse seaduse § 30 lõike 1 punktile 2 valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 24.08.2006.a. määruse nr 34 „Linnavara kõlbmatuks tunnistamise, mahakandmise ja hävitamise kord“ § 22 lõike 1 kohaselt otsuse rahanõude, mille summa on üle 10000 krooni, lootusetuks tunnistamise ja lootusetu rahanõude mahakandmise kohta võtab vastu Narva Linnavalitsus.
3. Otsus

3.1 Tunnistada Narva Linnavalitsuse Kultuuriosakonna rahanõue OÜ Minu Kodu (reg.nr. 10160147) vastu summas 27828,55 krooni lootusetuks.
3.2 Narva Linnavalitsuse Kultuuriosakonnal kanda käesoleva korralduse punktis 3.1 toodud rahanõue oma bilansist maha.
4. Rakendussätted 

4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul                     Narva Linnavalitsuse poolt korralduse teatavakstegemise päevast arvates.
4.2 Käesolev korraldus jõustub seadusega sätestatud korras.

